《酬张法掾翼求侍养归》
宋代·李复

少轻纨绮袭箕裘，力学从容与我谋。
择友卜商能胜赐，舞风曾点自殊由。
去乘汴水春舟疾，行过龟山楚客留。
千里有声如寄我，须寻临潏旧林丘。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。